Americanii Madison Chock şi Evan Bates şi-au păstrat titlul mondial în proba de dans la Campionatele mondiale de patinaj artistic de la Montreal, deşi au ratat primul loc, sâmbătă seara, la programul liber ales, scrie AFP, potrivit Agerpres.
Neînvinşi până acum în acest sezon, Chock şi Bates s-au impus însă în clasamentul cumulat, după ce obţinuseră un avans consistent vineri seara la dans ritmic.
În final, cu 222,20 puncte, americanii au luat aurul, fiind urmaţi de perechea canadiană Piper Gilles/Paul Poirier (219,68 pct), cea care a câştigat sâmbătă seara, şi de italienii Charlene Guignard/Marco Fabbri (216,52 pct).
Anul trecut, la Saitama (Japonia), americanii se impuseseră tot în faţa perechilor din Canada şi Italia, însă atunci Guignard şi Fabbri obţinuseră argintul.